4.2.3.3. mērķis: izlīguma veicināšana, uzticības veicināšanas pasākumi un atbalsts pilsoniskajai sabiedrībai

Komiteja bezvēsts pazudušo jautājumos (KBPJ) izmantoja atbalsta programmu ar UNDP netiešās pārvaldības starpniecību un turpināja praktisko darbu un darbu laboratorijā. No kopskaitā 2001 bezvēsts pazudušā KBPJ bija ekshumējusi 1017 personu mirstīgās atliekas, no kurām 618 tika identificētas ar ģenētisko analīžu palīdzību. 2015. gadā identifikācijas temps palēninājās, jo notika DNS pārbaudes procedūru audits. Radās grūtības arī praktiskajā darbā, jo sāka trūkt jaunu informācijas avotu. Rakšanas darbi kopumā tika veikti 1033 vietās, bet tikai 21 % gadījumu 2015. gadā atrastas cilvēku mirstīgās atliekas. Par ievērojamu panākumu uzskatāma novembrī saņemtā atļauja piekļuvei 30 iespējamām apbedījumu vietām teritorijās, ko kontrolē turku militārie spēki, laika posmam no 2016. līdz 2019. gadam. 2015. gadā Komisija parakstīja divus Deleģēšanas nolīgumus ar UNDP, lai nodrošinātu finansējumu KBPJ, katru no tiem par 2,6 miljoniem euro, attiecīgi 2015. un 2016. gada darbības finansēšanai. Minētā gada summa veidoja 82 % no KBPJ saņemto ziedojumu kopējās summas 2015. gadā. Kopumā laika posmā no 2006. līdz 2015. gadam ES ir ieguldījusi vairāk nekā 70 % no KBPJ kopējā finansējuma, ko KBPJ saņēmusi no Kipras Republikas un starptautiskiem ziedotājiem.

Kultūras mantojuma aizsardzība, ko īstenoja abu kopienu Kultūras mantojuma tehniskā komiteja (KMTK), aizvien ir atbalsta programmas komponente, kurai ir izšķiroša nozīme kopienu izlīguma un uzticības veicināšanas jomā. Otello torņa atkalatvēršana Famagustā jūlijā, kurā piedalījās abu kopienu līderi, bija ievērojams notikums, kas izpelnījās plašu uzmanību. Daudz cilvēku piedalījās arī maronītu Svētā Georga baznīcas pabeigšanas ceremonijā Kormakitis/Koruçam novembrī. Svarīgs notikums novembra beigās bija piekļuves piešķiršana KMTK Agia Marina/Gurpinar ciemam, kas pašlaik ir militārs objekts, kurā izvietota vēl viena nozīmīga maronītu baznīca, nepieciešamo konservācijas un restaurācijas darbu novērtēšanai. Eiropas Parlaments atzina KMTK veiktā darba nozīmi miera un Kipras kopienu izlīguma panākšanai, oktobrī piešķirot 2015. gada Eiropas Pilsoņu balvu KMTK vadītājiem no Kipras grieķu un Kipras turku vidus. Decembrī ar UNDP tika parakstīts Deleģēšanas nolīgums Kultūras mantojuma aizsardzības programmas 4. posmam. Nākotnē plānots īpašu uzmanību veltīt tam, lai saņēmēju kopienas nodrošinātu atjaunoto kultūras pieminekļu konservāciju un aizsardzību.

Reaģējot uz iniciatīvu īstenot jaunus uzticības veicināšanas pasākumus, Komisija operatīvi veica grozījumus Zaļās līnijas regulas pielikumā un pievienoja divus jaunus robežpunktus Deryneia un Lefka-Apliki, kā arī atkārtoti piešķīra līdzekļus to atvēršanai. UNDP veiks šo darbu 2016. gadā.

Atbalsta īstenošana pilsoniskajai sabiedrībai 2015. gadā turpinājās divējādi: gada sākumā tika parakstīts jauns TP līgums, kura mērķis ir nodrošināt pilsoniskās sabiedrības organizāciju (PSO) veiktspējas palielināšanu un veicināt sakaru izveidi un kopīgas darbības ar Kipras grieķu un citām ES PSO. Gada gaitā tika piešķirtas astoņas jaunas dotācijas Pilsoniskā sabiedrība rīcībā V programmas ietvaros. Tās papildina 10 dotācijas, kas piešķirtas Pilsoniskā sabiedrība rīcībā IV programmas ietvaros. Oktobrī tika organizēts Pilsoniskās sabiedrības forums (PSF), kas ļauj PSO formulēt to cerības un prioritātes un kas notiek reizi trijos mēnešos. PSF kalpo kā katalizators PSO atbalstam un popularizē aktīvu pilsonību.

Decembrī Kipras turku Tirdzniecības palāta paziņoja tās abu kopienu prakses programmas saņēmējus, kuru finansē ar atbalsta programmas līdzekļiem, kas veido 80 % no projekta izmaksām, un kura nodrošinās stažēšanās iespējas otrā kopienā 24 Kipras turku un Kipras grieķu universitāšu beidzējiem.

4.2.4.4. mērķis: Kipras turku kopienas tuvināšana Eiropas Savienībai

Stipendiju studijām ES pārvaldība no 2014. līdz 2016. akadēmiskajam gadam tika nodota Britu padomei, un 2015. gadā šīs shēmas ietvaros tika piešķirtas 125 dotācijas. Šī vienošanās tika pagarināta vēl uz trim gadiem ar Deleģēšanas nolīgumu, kas noslēgts ar Britu padomi decembrī, no 2017. līdz 2020. akadēmiskajam gadam. Komisija nodrošina stipendijas ik gadu kopš 2007. gada, un ir ļoti svarīgi turpināt šīs shēmas darbību. Stipendiju programmas pārvaldības ietvaros Britu padome organizē “Studē Eiropā” dienas, lai informētu studentus par studiju iespējām ārpus Apvienotās Karalistes. Tā veido arī absolventu tīklu un uzraudzīs programmas vidēja termiņa ietekmi, piemēram, to studentu īpatsvaru, kuri atgriežas Kiprā, un sekmes darba atrašanā pēc studijām.

2015. gada sākumā darbību sāka jauns informācijas punkts. Pateicoties tam, 2015. gada gaitā ar 35 pasākumu palīdzību tika pievērsta liela sabiedrības uzmanība ES, tās politikas jomām un ES finansētajai atbalsta programmai. Ir izplatīts liels apjoms informācijas materiālu. Izveidota arī Facebook lapa abbilgi, un informācijas punkta darbība visai plaši atspoguļota presē un televīzijā.

4.2.5.5. un 6. mērķis: Kipras turku kopienas sagatavošana ES tiesību aktu kopuma ieviešanai un īstenošanai

Komisijas Tehniskās palīdzības un informācijas apmaiņas instruments (TAIEX) tiek izmantots Atbalsta regulas 5. un 6. mērķa īstenošanai un tādējādi palīdz sagatavot Kipras turku kopienu ES tiesību aktu kopuma īstenošanai, ņemot vērā tā atlikšanas atcelšanu pēc visaptveroša Kipras problēmas atrisinājuma. 2015. gadā atbalsts ar mērķi veicināt Kipras atkalapvienošanu turpinājās tajās pašās ES tiesību aktu kopuma 16 galvenajās jomās jeb “sektoros” kā iepriekšējos gados. 2015. gadā notika kopskaitā 307 pasākumi. TAIEX organizēja ekspertu komandējumus, apmācības kursus, seminārus un mācību apmeklējumus. Kipras turku kopienas ieinteresētajām personām ir ievērojami palielināta izpratne par ES tiesību aktu kopuma prasībām sektoros, ar kuriem TAIEX aktīvi strādā. Novembrī Briselē notika seminārs augsta līmeņa Kipras turku kopienas ieinteresētajām personām par ES reģionālo politiku un pilsētpolitiku.

Turpinājās atbalsts tirdzniecībai pāri Zaļajai līnijai (Regula (EK) Nr. 866/2004). 2015. gadā piesaistīti neatkarīgi eksperti kartupeļu un citrusaugļu produkcijas regulāro fitosanitāro inspekciju veikšanai, medus paraugu ņemšanai analīzēm un atjaunināta kuģu saraksta izveidei, kuru lomu atļauts tirgot pāri Zaļajai līnijai.

4.3.Finansiālā izpilde (līgumi un maksājumi)

4.3.1.Līgumu slēgšana

2015. gadā saistību summa bija 27,7 miljoni euro, un tā ietvēra ievērojamu ārpakalpojumu sniedzējiem nodotu darba apjomu un dažus svarīgus tehniskās palīdzības līgumus. Saistību īpatsvars jau ceturto gadu pēc kārtas ir audzis, kas norāda uz to, ka programmas īstenošana paātrinās.

4.3.2.Maksājumi

2015. gadā maksājumu apmērs bija 17,7 miljoni euro. Gaidāms, ka būs novērojama augšupejoša maksājumu veikšanas tendence, palielinoties saistību apmēram.

4.4.Uzraudzība

Komisija tieši atbild par projektu lielākās daļas īstenošanu (tiešā pārvaldība). Komisijas darbinieku veiktās pārraudzības līmenis ir augsts, proti, ar pārbaudes apmeklējumiem “uz vietas”, kā arī ar dalību sanāksmēs uz vietas un koordinācijas komitejās. Specializēta PVG uzrauga dotācijas kopienas attīstībai, MVU un lauku uzņēmumiem un, sākot no 2015. gada, arī pilsoniskās sabiedrības organizācijām, skolām un profesionālās izglītības un apmācības organizācijām, un atbalsta dotāciju saņēmējus dotāciju izmantošanas noteikumu izpildes jomā.

TAIEX uzraudzība tika uzlabota, 2015. gada rudenī atkārtoti ieviešot projektu koordinācijas grupas, ar mērķi apzināt esošo situāciju, novērtēt progresu un plānot turpmākajam laikposmam. TAIEX loģistika tiek uzraudzīta, izmantojot TAIEX tiešsaistes vadības sistēmu.